Ανδρέας Ζαφειρόπουλος

Ο Ανδρέας Ζαφειρόπουλος (Κιάτο Κορινθίας, 20 Σεπτεμβρίου 1933 - Κιάτο Κορινθίας, 23 Ιουλίου 2025) ήταν Έλληνας επιχειρηματίας και αθλητικός παράγοντας.

Επιχειρηματική και κοινωνική δράση
Ο Ανδρέας Ζαφειρόπουλος, με καταγωγή από το Κιάτο Κορινθίας, σπούδασε οικονομικά στην τότε ΑΣΟΕΕ και ήταν ιδιοκτήτης της εταιρείας αθλητικών ειδών «Zita Hellas», η οποία, στην περίοδο της ακμής της, υπήρξε η μεγαλύτερη του συγκεκριμένου κλάδου στην Ελλάδα. Ο Ζαφειρόπουλος αναφερόταν από τα ΜΜΕ και ως «μίστερ Ζήτα» ή απλά «Ζήτα», λόγω της εταιρείας του.

Ο Ζαφειρόπουλος είχε επίσης πολιτική δράση ως στέλεχος του ΠΑΣΟΚ, και πίστευε ότι θα μπορούσε να χρησιμοποιήσει τις διασυνδέσεις του με την κυβέρνηση για να βοηθήσει την ΑΕΚ. Πράγματι, η σχέση του με ηγετικά κυβερνητικά και κομματικά στελέχη βοήθησε την ομάδα, κυρίως σε οικονομικές διευκολύνσεις και δάνεια, αλλά γενικά εκείνη την εποχή ο παράγοντας με τις καλύτερες σχέσεις με την κυβέρνηση (και προσωπικά με τον Ανδρέα Παπανδρέου) ήταν ο Γιώργος Βαρδινογιάννης του Παναθηναϊκού.Ο Φίλαθλος, 14 Οκτωβρίου 1987

 ΑΕΚ 
Υπήρξε μεγαλομέτοχος και ισχυρός άνδρας της ΠΑΕ ΑΕΚ για έντεκα χρόνια, από το 1981 μέχρι το 1992. Σ' αυτό το διάστημα, παραχωρούσε κάποιες φορές την προεδρία και το μάνατζμεντ, αλλά πάντοτε κρατούσε τις μετοχές. Αν και δεν είχε την οικονομική επιφάνεια του Βαρδινογιάννη και του Νταϊφά, ο Ζαφειρόπουλος πραγματοποίησε ορισμένες σημαντικές και επιτυχημένες μεταγραφές ως μεγαλομέτοχος και πρόεδρος της ΑΕΚ. Ανάμεσα τους, οι Κρίστο Μπόνεφ, Χόκαν Σάντμπεργκ Φράντισεκ Στάμπαχερ κ.α.

Τη σεζόν 1982-83 η ΑΕΚ κατέκτησε το κύπελλο Ελλάδας, κερδίζοντας στον τελικό 2-0 τον ΠΑΟΚ, με τέρματα του Θωμά Μαύρου και του Βαγγέλη Βλάχου. Ωστόσο, ο Ζαφειρόπουλος δεν έλαβε την ανάλογη αναγνώριση, καθώς το 1983 είχε δώσει την προεδρία στον εφοπλιστή Μιχάλη Αρκάδη, παλιό παράγοντα της εποχής Λουκά Μπάρλου, το 1988 στον επιχειρηματία νυχτερινών κέντρων Στράτο Γιδόπουλο και το 1992 στον Κώστα Γενεράκη. Ο Ζαφειρόπουλος παρέμενε βέβαια μεγαλομέτοχος και είχε την πλειοψηφία στο Διοικητικό Συμβούλιο, αλλά οι περισσότερες εφημερίδες της εποχής προέβαλλαν τον Αρκάδη και τους παίκτες.

Έξι χρόνια αργότερα, τη σεζόν 1988-89, η ΑΕΚ κατέκτησε και το πρωτάθλημα Ελλάδας, σφραγίζοντας την κατάκτηση του τίτλου την προτελευταία αγωνιστική με την γνωστή εκτός έδρας νίκη 0-1 επί του Ολυμπιακού, με τέρμα του Τάκη Καραγκιοζόπουλου. Και πάλι όμως, ο Ζαφειρόπουλος επισκιάστηκε από τον άνθρωπο στον οποίο είχε παραχωρήσει την προεδρία, τον Στράτο Γιδόπουλο.

Το πιο σημαντικό ίσως, ήταν αυτός που έφερε για δεύτερη φορά στην Ελλάδα τον Ντούσαν Μπάγεβιτς, ως προπονητή. Ωστόσο, αυτή την κίνηση την πιστώθηκε κυρίως ο Στράτος Γιδόπουλος, στον οποίο είχε παραχωρήσει την προεδρία ο Ζαφειρόπουλος εκείνη τη χρονιά.

Το 1987, ο Ανδρέας Ζαφειρόπουλος και ο τότε προπονητής της ΑΕΚ, Νίκος Αλέφαντος, κατηγορήθηκαν από μια μερίδα κόσμου της ΑΕΚ, ότι οργάνωσαν και μεθόδευσαν με απαξιωτικές δηλώσεις και δημοσιεύματα, τον διωγμό του Θωμά Μαύρου από την ομάδα. Ο Μαύρος πράγματι δεν είχε καλή απόδοση στα τελευταία του παιχνίδια με την ΑΕΚ, αλλά μετά την αποχώρησή πραγματοποίησε εξαιρετικές εμφανίσεις με την φανέλα του Πανιωνίου (μάλιστα, έγινε και πρώτος σκόρερ του πρωταθλήματος).

 Προσωπική ζωή και θάνατος 
Ήταν παντρεμένος με την Μάρω Κούρου-Ζαφειροπούλου, με την οποία απέκτησε τρία παιδιά.

Απεβίωσε στο σπίτι του στο Κιάτο στις 23 Ιουλίου 2025, σε ηλικία 91 ετών.«Έφυγε» ο Ανδρέας Ζαφειρόπουλος, Ναυτεμπορική 23 Ιουλίου 2025

 Παραπομπές 

Κατηγορία:Πρόεδροι ΠΑΕ ΑΕΚ
Κατηγορία:Έλληνες πρόεδροι αθλητικών συλλόγων
Κατηγορία:Έλληνες επιχειρηματίες